Ka Atye ki ngec ducu, ma atye bene ki niye ducu, ma atwero bene kobo kwede godi madongo-gu woko ka mukene, ce pe atye ki mar, ci pe a gin mo.—1 Kor. 13:2.
Yecu bene onyuto ni mar aye pire tek loyo i kom kit ducu i kare ma en tye ka gamo lapeny mo ni: “Cik mene madit makato cik ducu?” (Mat. 22:35-40) Kit ma niye ki mar pigi tek kwede-ni, Lukricitayo ma gucoyo Baibul guloko iye i kabedo marom tyen mapol adada. Paulo ocuko cwiny omegine ni: “Waruku niye ki mar gubed nyonyo me gengo korwa.” (1 Tec. 5:8) Jon ocoyo ni: ‘Cikke en ene ni, myero waye nying Wode Yecu Kricito, dok wamarre kekenwa.’ (1 Jon 3:23) Kadi bed ni niye pire tek, but nyig man pe dong bimitte ka dong waneno cobbe pa cikke pa Lubanga ki dok ka jami ma Lukricitayo gigeno ocobbe kakare. Ento marwa i kom Lubanga ki pi luwotwa pe bigik. Pi meno, Paulo ocoyo ni: “Dong tye gin adek ma gibedo matwal: niye, gen, mar; ento gin ma pire dit ma katogi ducu en aye mar.”—1 Kor. 13:13. w16.10 4:15-17
Lwak muye Kricito i kabedo acel acel gumoko matek i niye.—Tic 16:5.
Omege ma giwoto ka limo kacokke macalo luwang lukiko madit gubedo ka nywako ki jo me kacokke “cik me aluba ma yam lukwena ki ludongo gumoko i Jerucalem.” (Tic 16:4) Ka jo me kacokke gulubo cik meno, ci onongo gicung ‘matek i niye, dok gibedo ka medde mapol nino ducu.’ Ngo ma myero watim ka wanongo tira ma a ki i dul pa Jehovah i kare-ni? Baibul miniwa tira ni myero walub cik dok wamine i te tela. (Nwo. 30:16; Ibru 13:7, 17) Gingi nyo cwiny me jemo myero obed pe i dul pa Jehovah, pien twero balo mar, kuc ki dong note ma i kacokke. Ngene kene ni pe tye Lakricitayo mo ma lagen ma mito bedo lajemo calo Diotrepe. (3 Jon 9, 10) Dong watwero penye kekenwa ni: ‘Tika akonyo jo ma i kacokkewa me dongo i yo me cwiny? Tika atye atera me ye ki dok cwako tira ma omege ma gitelowa gimiyo?’ w16.11 2:10, 11
Wuti tic maber pi berbedo me gang ka ma amiyo giterowu iye me bedo opii.—Jer. 29:7.
Lujudaya ma kimakogi i opii ma guye tam pa Lubanga onongo gibikwo calo gipe i opii. Lubabilon guweko Lujudaya olo gubedo agonya me timo gin ma gimito. Opii magi onongo gitye agonya me wot i dye boma meno. Babilon onongo obedo boma madit me cato wil i wi lobo lung i kare macon, dok jami ma kigolo ki i ngom nyuto ni Lujudaya mapol gupwonyo kit me cato wil ki i boma meno, jo mukene bene gudoko ludiro me tic cing. Lujudaya mogo bene onongo gikwo kwo ma lamal dok bene gudoko lulonyo. Bedo i Babilon macalo opii onongo dok ber adada ka kiporo ki kwo pa Luicrael macalo opii i lobo Ejipt cencwari mapol mukato angec. (Nia 2:23-25) Ento tika onongo Luicrael dok gibibedo agonya me woro Jehovah i yo ma en cwako? I kare meno, onongo nen calo pe twere. Jo Babilon onongo pe gigonyo opiigi. Ento Jehovah onongo ocikke ni kibigonyo jone, dok meno aye gin mutimme. Lok pa Lubanga pe poto nono.—Ic. 55:11. w16.11 4:3, 5